
Az első NDR/LATS kináz-koakivátor komplex szerkezete

Az NDR/LATS kinázok a sejtnövekedést szabályzó "Hippo" jelátviteli rendszer terminális
elemei. Noha az utóbbi évek kutatásai sokat feltártak ennek a jelpályának a fontosságáról, szerkezeti
oldalról nincs ismeretünk az itt működő fehérje kinázokról. Munkám során az élesztő NDR/LATS
kináz koaktivátorával (Cbk1-Mob2) alkotott komplexének végeztem el szerkezeti-funkcionális
karakterizálását röntgenkrisztallográfiai és klasszikus biokémiai módszerekkel. Ennek során
meghatároztam a fehérjecsoport első szerkezeteit, amelyek mintaként szolgálhatnak a jövőben más
organizmusból származó (pl. emlős) komplexekhez. A megoldott szerkezetek rámutattak a fehérje
szerkezetében végbemenő allosztérikus folyamatokra és strukturális átrendeződésekre. A Cbk1 kináz
szubsztrátjaihoz lineáris motívumokon keresztül kötődik és ez a fiziológiai szubsztrátok aktiválásának
robosztusságát növeli. A Cbk1-Mob2 szerkezet lehetővé tette az itt működő szubsztrát dokkoló
mechanizmus részletes analízisét is és in silico fehérje-peptid dokkoló számításokkal azonosítottam a
dokkoló peptid kötő Cbk1 felszínt, melyet aztán fehérje-fehérje kölcsönhatás mérésére alkalmas
módszerekkel bizonyítottam.



